De sultestrejkende på asylcentret i Brovst fik i dag besøg af en læge efter at fem af dem onsdag blev indlagt på sygehuset. Derfor fik de 15 sultestrejkende i dag taget blodprøver og måtte en tur op på vægten på skift. - Mange af dem har det dårligt og er svimmel. Der er nogen, der også har været indlagt. Hvad hospitalet har foretaget sig ved vi faktisk ikke endnu, men formentlig har de fået noget væske, siger Helle Hansen, sygeplejerske ved Brovst Asylcenter. De fem indlagte er dog allerede blevet udskrevet, og er vendt tilbage til de øvrige sultestrejkende. Det er 10 dage siden syrerne begyndte strejken og rygterne om, at de nu også er begyndt at nægte at indtage vand, svirrer. Flygtningene sultestrejker, fordi de ikke kan få asyl i Danmark, men heller ikke kan vende hjem til deres borgerkrigshærgede hjemland Syrien.

Opsummering:
Sultestrejken blandt de 15 asylansøgere i asylcentret i Brovst fortsætter. I dag fik de strejkende besøg af en læge.